L 335/42
LT
Europos Sąjungos oficialusis leidinys
2022 12 29
4 straipsnis
Leidimų įrengti saulės energijos įrangą išdavimo proceso spartinimas
1.
Leidimų ant esamų ar būsimų dirbtinių konstrukcijų, išskyrus dirbtinių vandens telkinių paviršius, įrengti saulės energijos įrangą ir toje pačioje vietoje – energijos kaupimo įrenginius, įskaitant į pastatus integruotus saulės energijos įrenginius ir stoginę saulės energijos įrangą, išdavimo procesas neturi trukti ilgiau kaip tris mėnesius su sąlyga, kad pagrindinis tokių konstrukcijų tikslas nėra saulės energijos gamyba.
Nukrypstant nuo Direktyvos 2011/92/ES 4 straipsnio 2 dalies ir II priedo 3 punkto a ir b papunkčių, kurie taikomi atskirai arba kartu su tos direktyvos II priedo 13 punkto a papunkčiu, tokiems saulės energijos įrenginiams reikalavimas, jei taikytina, nustatyti, ar reikia atlikti projekto poveikio aplinkai vertinimą, arba reikalavimas atlikti specialų poveikio aplinkai vertinimą netaikomas.
2.
Valstybės narės gali netaikyti 1 dalies nuostatų tam tikroms teritorijoms arba konstrukcijoms dėl kultūros ar istorinio paveldo apsaugos priežasčių arba dėl priežasčių, susijusių su nacionaliniais gynybos interesais ar saugumo sumetimais.
3.
Jei vykstant leidimo įrengti saulės energijos įrangą, kurios galia yra 50 kW arba mažesnė, be kita ko, skirtą iš atsinauji­ nančiųjų išteklių pasigamintos energijos vartotojams, išdavimo procesui, ir per vieną mėnesį nuo paraiškos pateikimo iš atitinkamų institucijų ar subjektų negaunamas atsakymas, leidimas laikomas suteiktu su sąlyga, kad saulės energijos įrangos galia neviršija esamos energiją pasigaminančio vartotojo prijungimo prie skirstomojo tinklo galios.
4.
Jei dėl šio straipsnio 3 dalyje nurodytos ribinės vertės taikymo užkraunama didelė administracinė našta ar atsiranda elektros energijos tinklo eksploatavimo suvaržymų, valstybės narės gali taikyti žemesnę ribine vertę, su sąlyga, kad ji bus didesnė nei 10,8 kW.
5.
Visi sprendimai, priimti vykdant šiame straipsnyje minėtus leidimų išdavimo procesus, nurodytus 1 dalyje, skelbiami viešai.
5 straipsnis
Atsinaujinančiųjų išteklių energijos elektrinių modernizavimas
1.
Leidimų modernizuoti projektų objektus, įskaitant leidimus, susijusius su tiems objektams prijungti prie tinklo reikalingų įrenginių atnaujinimu, kai atlikus modernizavimą galia padidėja, suteikimo procesas, įskaitant poveikio aplinkai vertinimus (jei jų reikalaujama pagal atitinkamus teisės aktus), neturi trukti ilgiau kaip šešis mėnesius.
2.
Nedarant poveikio poreikiui pagal šio straipsnio 3 dalį įvertinti bet kokį galimą poveikį aplinkai, jei, atlikus modernizavimą, atsinaujinančiųjų išteklių energijos elektrinės galia padidėja ne daugiau kaip 15 proc., leidimai prijungti objektus prie perdavimo arba skirstomojo tinklo suteikiami per tris mėnesius nuo paraiškos pateikimo atitinkamam subjektui dienos, išskyrus atvejus, kai kyla pagrįstas susirūpinimas dėl saugos arba sistemos komponentai yra techniškai nesuderinami.
3.
Kai atsinaujinančiųjų išteklių energijos elektrinės arba susijusios tinklo infrastruktūros, kuri yra būtina tam, kad atsinaujinantieji ištekliai būtų integruoti į elektros energijos sistemą, modernizavimo projektui taikomas reikalavimas nustatyti, ar reikia atlikti projekto poveikio aplinkai vertinimo procedūrą, arba reikalavimas atlikti poveikio aplinkai vertinimą pagal Direktyvos 2011/92/ES 4 straipsnį, atliekant tokį išankstinį nustatymą ir (arba) atliekant poveikio aplinkai vertinimą atsižvelgiama tik į reikšmingą pakeitimo ar išplėtimo, palyginti su pradiniu projektu, poveikį.